

# Влада Републике Србије

# Министарство трговине, туризма и телекомуникација

На основу члана 9. Уредбе о утврђивању мера подршке и ближих услова у погледу критеријума за одређивање угрожених потрошача при додели ваучера за субвенционисану куповину опреме за пријем сигнала дигиталне телевизије („Сл. гласник РС” број 28/15) Министарство трговине, туризма и телекомуникација објављује

## ОБАВЕШТЕЊЕ

## ПРИВРЕДНИМ СУБЈЕКТИМА КОЈИ ОБАВЉАЈУ ТРГОВИНУ

## ДА СЕ РЕГИСТРУЈУ РАДИ РЕАЛИЗАЦИЈЕ ШЕМЕ ПОМОЋИ УГРОЖЕНИМ ПОТРОШАЧИМА ПУТЕМ ВАУЧЕРА

**I ОСНОВНЕ ИНФОРМАЦИЈЕ**

У оквиру процеса преласка са аналогног на дигитално емитовање телевизијског програма Министарство трговине, туризма и телекомуникација (у даљем тексту: Министарство) објављује Обавештење којим се позивају привредни субјекти који обављају делатност трговине у складу са Законом о трговини („Службени гласник РС” бр. 53/10 и 10/13) (у даљем тексту: Трговци) да се региструју ради реализaције шеме помоћи угроженим потрошачима путем ваучера.

Реализација шеме помоћи подразумева доделу ваучера угроженом потрошачу за субвенционисану куповину опреме за пријем сигнала дигиталне телевизија, односно Set Top Box уређаја (у даљем тексту: СТБ уређај) у висини од 3.000,00 динара који има жиг гаранције „digital TV“.

На основу ваучера угрожени потрошач остварује субвенционисану куповину СТБ уређаја у продајним објектима Трговаца.

**II УСЛОВИ ЗА ПОДНОШЕЊЕ ПРИЈАВЕ**

Пријаву за регистрацију ради реализације шеме помоћи угроженим потрошачима путем ваучера може да поднесе Трговац уколико испуњава следеће услове:

* обавља трговину у складу са Законом о трговини („Службени гласник РС” бр. 53/10 и 10/13);
* регистрован је у Агенцији за привредне регистре;
* поседује минимално 15 продајних објеката;
* обезбеђује кућну доставу СТБ уређаја угроженим потрошачима.

**III ДОКУМЕНТАЦИЈА**

Трговци се пријављују за учествовање у реализацији шеме помоћи угроженим потрошачима путем ваучера писменим путем, односно попуњавањем обрасца Пријаве за реализацију шеме помоћи угроженим потрошачима путем ваучера.

Трговац је у обавези да поднесе:

* Образац Пријаве за регистрацију ради реализације шеме помоћи угроженим потрошачима путем ваучера;
* Доказ о поседовању минимално 15 продајних објеката (Изјава – саставни део Обрасца Пријаве);
* Доказ о обезбеђивању кућне доставе СТБ уређаја угроженом потрошачу (Изјава – саставни део Обрасца Пријаве);
* Листа свих продајних објеката (саставни део обрасца Пријаве).

Образац Пријаве за регистрацију ради реализације шеме помоћи угроженим потрошачима путем ваучера доступан је на интернет адреси Mинистарства: [www.mtt.gov.rs/informacije/javni-pozivi](http://www.mtt.gov.rs/informacije/javni-pozivi).

**IV НАЧИН ПОДНОШЕЊА ПРИЈАВЕ**

Пријава за регистрацију ради реализације шеме помоћи путем ваучера доставља се писарници Министарства трговине, туризма и телекомуникација, Сектору за електронске комуникације и поштански саобраћај, на адресу: Београд, Немањина 22-26, у затвореној коверти, искључиво поштом препоручено, или курирским путем, односно личном доставом.

**V РОК ЗА ПОДНОШЕЊЕ ПРИЈАВЕ**

Пријава за регистрацију ради реализације шеме помоћи угроженим потрошачима путем ваучера може да се поднесе до **30.03.2015. године**.

**VI НАЧИН РЕАЛИЗАЦИЈЕ ШЕМЕ ПОМОЋИ**

На основу поднетих пријава Министарство сачињава листу продајних објеката у којима се врши продаја СТБ уређаја путем ваучера. Листа продајних објеката се објављује на сајту Министарства. Министарство ваучер и листу продајних објеката шаље препорученом поштом на адресу угроженог потрошача.

Приликом куповине трговац попуњава ваучер са потребним подацима, потписује га и печатира, а угрожени потрошач, односно његов законски заступник (родитељ, старатељ, пуномоћник) потписује ваучер, односно изјаву о преузимању СТБ уређаја.

У случају да угрожени потрошач набави СТБ уређај по цени вишој од предвиђене вредности ваучера, трговцу се рефундира износ средстава у висини вредности ваучера. У случају да угрожени потрошач набави СТБ уређај по нижој цени од предвиђене вредности ваучера, трговцу се рефундира износ средстава у вредности набављеног СТБ уређаја.

У циљу рефундације средстава Трговац доставља Министарству до 5. у месецу захтев за рефундацију средстава за ваучере реализоване у претходном месецу са пратећом документацијом, и то:

* списак реализованих ваучера;
* ваучере, уредно попуњене, потписане и печатиране;
* за сваки од ваучера копију издатог рачуна.

На основу уредно достављене документације Министарство врши рефундацију средстава трговцу у року од 30 дана од дана пријема.

У случају достављања ваучера који су неправилно попуњени или непотписани или непечатирани или који су нечитко попуњени или оштећени, неће се вршити рефундација средстава.

Крајњи рок за доставу ваучера Министарству ради рефундације средстава је до 05.11.2015. године.

**VII ОСТАЛЕ ИНФОРМАЦИЈЕ**

Све додатне информације заинтересовани могу добити на интернет адреси Министарства трговине, туризма и телекомуникација: [www.mtt.gov.rs/informacije/javni-pozivi](http://www.mtt.gov.rs/informacije/javni-pozivi).